CDXLIII.  Ecclesiae S. Frigdiani Lucensi ecclesiam S. Salvatoris in Mustolio committit, ea lege ut duodecim monetae Lucensis denarii quotannis persolvantur.   (Anno 1140, April. 21.) [  Bullar. Lateran.,  18.] CDXLIV.  Ecclesiam S. Vincentii Bergomatem tuendam suscipit et ejus bona ac jura confirmat.   (Anno 1140, April. 29.) [LUPUS,  Codex diplom. Bergam.,  II, p. 1022.]
INNOCENTIUS episcopus, servus servorum Dei, dilectis filiis ALBERTO archipresbytero ejusque fratribus tam praesentibus quam futuris in Pergamensi ecclesia Sancti Vincentii canonice viventibus in perpetuam memoriam.
Commissae nobis apostolicae sedis auctoritas nos hortatur ut locis et personis ejus auxilium devotione debita implorantibus, tuitionis praesidium impendere debeamus. Quia sicut injusta petentibus nullus est tribuendus effectus, ita legitima et justa poscentium non est differenda petitio, praesertim eorum qui cum honestate vitae et laudabili morum compositione gaudent omnipotenti Deo deservire. Eapropter, dilecti in Domino filii, vestris justis et rationabilibus postulationibus clementer annuimus, et Beati Vincentii martyris ecclesiam una cum vestrae congregationis collegio et cum omnibus ad eamdem ecclesiam pertinentibus sub apostolicae sedis tutela protectioneque suscipimus, et praesentis scripti pagina communimus. Statuimus enim ut quascunque possessiones, quaecunque bona in ecclesiis, oppidis, villis, decimis, et nundinarum redditibus seu aliis rebus, eadem ecclesia inpraesentiarum juste et legitime possidet, aut in futurum concessione pontificum, liberalitate regum vel principum, oblatione fidelium, seu aliis justis modis rationabiliter, auxiliante Domino, poterit adipisci, firma vobis vestrisque successoribus in perpetuum et illibata permaneant. Decernimus ergo ut, quandiu in canonicae disciplinae observantia permanseritis, nulli omnino hominum liceat ecclesiam vestram temere perturbare, aut ejus possessiones auferre, vel ablatas retinere, minuere, vel importunis angariis seu temerariis vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Interdicimus etiam ut nec episcopo, nec archiepiscopo liceat, nec etiam alicui personae facultas sit vestrae communitatis bona in proprios usus deflectere, sive in beneficium aliis dare, vel quibuscunque aliis modis a praebenda fratrum vel communi utilitate alienare. Locationes vero seu commutationes aut investitiones praedictorum absque communi fratrum consilio nullatenus perpetrentur, nec hujusmodi jus ab episcopo vel personis quibuslibet invadatur, salva tamen canonica Catholicorum episcoporum Pergamensium reverentia. Si quis igitur in posterum archiepiscopus, episcopus, imperator, rex, dux, princeps, comes aut vicecomes, sive quaelibet ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco jura sua servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Innocentius Catholicae Ecclesiae episcopus subscripsi. Ego Conradus Sabinensis episcopus subscripsi. Ego Theodewindus episcopus S. Rufinae subscripsi. Ego Albericus Ostiensis episcopus subscripsi. Ego Anselmus presb. card. tit. Sancti Laurentii in Lucina subscripsi. Ego Wido sanctae Romanae Ecclesiae indignus sacerdos subscripsi. Ego Ivo presbyt. cardinal. tit. S. Laurentii in Damaso subscripsi Ego Grisogonus presbyt. cardinal. tit. Sanctae Praxedis subscripsi. Ego Gregorius presb. card. tit. Calixti subscripsi. Ego Presbit. tituli Pastoris cardinalis presbyter subscripsi. Ego Goizo presbyt. cardin. tit. Sanctae Caeciliae subscripsi. Ego Gregorius diacon. card. tit. Sanctorum Sergii et Bacchi subscripsi. Ego Otto diac. card. Sancti Georgii ad Velum Aureum subscripsi. Ego Vassalus diac. card. Sancti Eustachii subscripsi. Ego Gerardus diac. card. Sanctae Mariae in Dominica subscripsi. Ego Octavianus diac. card. Sancti Nicolai in Carcere subscripsi. Ego Thomas diac. card. sanctae Romanae Ecclesiae subscripsi. Ego Guido sanctae Romanae Ecclesiae diaconus card. subscripsi. Datum Laterani per manum Aimerici sanctae Romanae Ecclesiae diacon. cardinalis et cancellarii III Kalend. Maii, indict. III, Incarnationis Dominicae anno 1140, pontificatus domni Innocentii II papae anno XI.
( sic )